《题方方壶枯木竹石图》
明代·李昌祺

空山百尺树，质性何贞坚。夭矫修篁侧，寂寞磐石边。

亭亭任重姿，屹立思擎天。造化偶遗弃，值彼蓬莱仙。

写之若怜才，峥嵘老龙骞。朔风振群木，节操欣独全。

寄言玩物者，毋贵春花妍。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。